9.12.2022 г.
BG
Официален вестник на Европейския съюз
C 469/11
б) Разработване на учебни програми, които са ориентирани към учещите и се основават на приобщаващи педагогически методи, насочени към изграждането на отношения, и създават възможност за разнообразни и персонализирани форми на преподаване и учене.
Следва да се обмисли активното ангажиране на децата и младежите в създаването на учебни материали, по целесъобразност, по-специално по отношение на ресурсите за предотвратяване на тормоза, обучение за социални и емоционални умения, разрешаване на конфликти и преодоляване на предразсъдъците. в) Включване на обучението за социални и емоционални умения, предотвратяването на тормоза, психичното и физическото здраве в учебните програми — от образованието и грижите в ранна детска възраст до средното образование и обучение.
г) Укрепване на компетентността по езика(-ците) на обучение, като същевременно се оценява и подкрепя езиковото многообразие на учещите като педагогически ресурс за по-нататъшно учене и образователни постижения.
Това може да включва например оценка на предварителните езикови умения; силна подкрепа на майчиния език (първи език) и езика на обучение на учещия, достъп до преподаване на говорения вкъщи език и механизми за подпомагане на прехода между приемните и общообразователните класове на различните равнища на образование, където е приложимо.
д) По-конкретно да се подкрепи усвояването на езика на обучение от бежанците и новопристигналите мигранти чрез интегриране в общообразователните класове и учебни програми на ранен етап, с допълнителна индивидуална подкрепа, предоставяна на подходящо ниво, за да се ускорят социалното и академичното обучение.
Ключова роля могат да изиграят и непрекъснатият достъп до езикова и учебна подкрепа, професионалното ориентиране на всички нива на образование и обучение и междукултурното образование, както и ангажираността на родителите.
е) Насърчаване на педагогически подходи, които са интерактивни и основани на опита, а също културно и езиково съобразени, за да се изградят самостоятелност и отговорност в учещите в процеса на учене и да им се даде възможност да участват активно в изграждането на своите компетентности.
Такива подходи могат да включват възможности за смесено обучение (включително цифрови ресурси и достъп до библиотеки, лаборатории, музеи, други културни институции като школи по музика и изкуство, читалища и природата), като се вземат предвид нуждите на учещите с увреждания или специални образователни потребности, гъвкава и хетерогенна организация на учебното време и среда, трансдисциплинарно преподаване и учене, съвместно учене и подкрепа от връстници, както и използване на помощни технологии за учещите с увреждания.
ж) Насърчаване на практики за оценяване, които отразяват и подпомагат личните потребности и учебни пътеки, по-специално чрез широко използване на формиращо и непрекъснато оценяване и чрез комбиниране на множество цифрови и нецифрови форми и инструменти (напр. портфолио, партньорска оценка и самооценка), които са приобщаващи, съобразени с културните особености и насърчаващи участието.
Мерки за интервенция з) Осигуряване в училищата на рамки, предлагащи целева подкрепа на всички учещи, които срещат трудности в ученето или са изложени на риск от слаби резултати, чрез мултидисциплинарен и екипен подход (напр. програми за ангажиране на родителите чрез общоучилищен подход, схеми за наставничество, включително наставничество от връстници, мобилизиране на персонал за подкрепа, допълнително време за учене през учебната година и/или през ваканциите, достъп до допълнителни учебни среди). и) В рамките на приобщаваща и достъпна среда предлагане на засилена индивидуална подкрепа за учещи с многостранни комплексни потребности, включително социални, емоционални и психични (например индивидуално наставничество, индивидуални планове за обучение, интервенции от специалисти по емоционално консултиране, психотерапевтични интервенции, мултидисциплинарни екипи, подкрепа за семействата).
й) Предоставяне на решения на училищно равнище или в партньорство с други участници за учещи, които изпитват затруднения при посрещане на основните си нужди поради социално-икономическия си произход (например липса на учебни материали, затруднения, свързани с транспорта, глад, недостиг на храна и сън).
к) Осигуряване на схеми за целева финансова и/или нефинансова подкрепа на учещи в неравностойно положение, за да се улеснят преминаването им към средно и висше образование и обучение и тяхното успешно завършване на средно образование, което води до получаване на съответните квалификации.